Ephraim NtagandaOmunene 16th, October 2016 , 1382 Abasomye
Ephraim Ntaganda ye nagagga eyakayingizibwa mu kibiina kya Kwagalana ekitaba abagagga b’omu Kampala. Ntaganda okufuna omukisa ogw’okwegatta ku kibiina ekyo ekiyina okubaamu abantu amakumi 40 bokka, kyaddirira omugenzi Andrew Kassaga Zimwe eyali nnannyini kkampuni ya Zimwe ennzimbi ye nguudo okufa. Ekimu ku bisannyizo ebisookerwako omuntu okusobola okwegatta ku kibiina ekyo, abeera ateekeddwa okubeera nakawumbi ke nsimbi kalamba nga takewoze era ng’ayina ne bizimbe mu Kampala, nga bw’aba amutuseemu tamuyitamu buyisi kapaalo nga ffaaza ayita ku ssabo.
Ntaganda, ye mugagga asinga obuto ku bali mu kibiina kya Kwagalana Group. Abamumanyi bagamba, nti ensimbi ze azifunye azigya mu ntuuyo ze obutafananako nabalala abassikira ensikire. Omwaka oguwedde, bannayuganda baawunikirira okulaba embaga y’omuvubuka embulakalevu gwe baayogerako nga Ephraim Ntaganda eyawementa akawumbi ke nsimbi akalamba ng’okataddeko n’obukadde ebikumi 400. Mu kiseera ekyo mpaawo yali amumanyi kiwanvu. Embaga yali ku luttiko ye Namirembe ate abagenyi be abali ab’omuwendo nabassemberezza ku woteeri ya Speke Resort e Munyonyo mu Kampala emu kw’ezo ezisinga ebbeeyi mu gwanga kubanga ye yasinga n’okusuzibwamu nabagenyi abajja kunno mu lukungaana lwa mawanga agaaliko amatwale ga Bungereza mu mwaka gwe 2007 olwetabwamu ne nnabakyala wa Bungerezza Queen Zabeeti 11 .
Biki byayina?
Ephraim Ntaganda wadde akyali muvubuka mbulakalevu, naye mugagga muvundu era bwomuyita binnyonkondo, ssebintu, ssegaali, bifekeera obeera tomuvumye. Alina ettaka, ebizimbe wamu ne by’obugagga ebirala kamaala nga ke bagamba akaagula Busoga. Obugagga bwe bubalirirwamu obuwumbi bwe nsimbi obukunukkirizza mu 15. Ye nnanyini kizimbe kya EM Plaza ekitunudde awali edduuka lya FIDO DIDO ku Kampala Road,era ye nnannyini kizimbe kya E-Towers nakyo ekisangibwa ku Kampala Road,era ye nnannyini kkampuni ya Real Choice Uganda Limited Stores esangibwa ku luguudo lwe Nakivubo wamu ne kizimbe kya E Complex okusangibwa Victory Hotel ku luguudo olumanyiddwa nga Nakivubo Lane. Ntaganda era nnanyini bisulo ebya Precious Courts ebisangibwa e Makerere, era ye nnannyini bisulo bya Merrie Hostel ebisulwamu abayizi b’oku ttendekero ekkulu erye Makerere ebisangibwa okumpi n’omulyango omutono oguyingira mu Makerere University, era ye nnanyini kkolera erikola ssabuuni e Kyengera erimanyiddwa nga Excellent Assorted Manufactures nga lin
no liddukanyizibwa mukyala we Monica Ntaganda gwe yammalirako akawumbi ke nsimbi akamu mu obukadde ebikumi ebina ng’amuwasa.
Ekizimbe kya EM Plaza kiriko emyaliro ena nga kwogasse namaduuka agali wansi ddala.(Soma basement) ate ekya E-Towers kiriko emyaliro 11. Ebizimbe ebyo byombiriri buli kimu, ekibanja kwe kitudde kibalirirwamu obuwumbi 4 ne kitundu.
Ntaganda era ye nnanyini ttaka okwaberanga kkiraabu ya Obligatto mu kibangirizi kya bannamakolero. Ettaka eryo libalirirwamu obuwumbi bwe nsimbi bubiri naye talitunda kubanga ssi mwetaavu wa nsimbi.
Erinnya Ntaganda okusooka okuwulirwa mu matu gabannayuganda kyaddirira ekizimbe okwali kkampuni ye eya Real Choice Uganda Limited eyali etunda engato okukwata omuliro mu mwaka gwe 2008 abamawulire ne bamuwandiika ko nnyo mu kiseera ekyo.
Okuva olwo takyava mu mawulire kubanga y’omu ku bagagga abasinga okugula ettaka,okuzimba ebizimbe eby’omulembe wamu n’okuleeta kunno ebintu okuva mu gwanga lya America wamu ne China. Okusinga aleeta ngato nkadde wamu ne ngoye bannakampala bye bambala ne bachanana nga tebamanyi nti y’omu ku babajjuna okulabika mu ndabika eyo.
Ntaganda bw’aba atunda oba okugula ettaka agula eryo lyokka erisussa mu bukadde ebikumi 500 wamu n’okweyongerayo.
Yatandika atya?
Abantu abasinga obungi betwayogeddeko nabo okutubuulira ku bugagga bwa Ntaganda balabise nga tebalina kye babumanyiiko. Wabula abamumanyi bagamba, nti alina akalandira mu gavumenti era nga kinno kireetedde bangi okufuna endowooza egamba,nti kirabika eno gy’agya ebikutiya bye nsimbi.Wabula okusinziira ku bamuli ku lusegere bagamba nti Ntaganda musajja mukozi era ng’atadde nnyo ensimbi ze mu bintu ebivaamu ensimbi. Okumanya musajja mukozi, y’omu ku bannakampala abakeera mu kibuga newankubadde nga wandirowoozezza nti yandibadde atukamu ssaawa zayagalidde.
Ephraim Ntaganda, musajja muyigirize bulungi era nga yakatandika okweyiiya, yasooka nasomesaako mu University ye Makerere gye yamala akabanga akassirikitu, ng’alaba byaliko bimumalira biseera.
Nga kyagye adduke mu busomesa bwe yamalamu emyezi egyali emibalire ku ngalo, yatandika okusuubula engoye enkadde. Oluvanyuma yayingirira omulimu gw’okugula wamu n’okutunda ettaka. Ye yali nnanyini kkampuni ya Real Estates Limited wamu ne bizimbe bya Prestigious Apartments bye yasamula oluvannyuma. Buli mwezi Ntaganda alinnya enyonyi nagenda e China okusuubula ebintu byaleeta kunno okutunda.
Mmotoka ki zaavuga?
Ephraim Ntaganda newankubadde ng’akyali muvubuka naye yewunnyisa abamulaba ng’aggolomola emmotoka ensajja zaavuga omuli Land Cruiser,BMW wamu ne ndala eziggwa mu kkowe eryo.
Famile ye
Ephraim Ntaganda ayina abaana bataano mu mukyala omu Monica Ntaganda gwamaze naye ebbanga erye myaka egiwerera ddala 12 newankubadde nga bagattibwa mwaka guwedde. Omwana waabwe omukulu asoma mu kibiina kya kutaano.
deu_Latn lug_Latn lug_Latn hau_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn run_Latn lug_Latn ast_Latn lug_Latn